b'\n_START_ARTICLE_\nLuka Jamnik\n_START_SECTION_\n\xc5\xbdivljenjepis\n_START_PARAGRAPH_\nRu\xc5\xa1ka kronika iz leta 1655 navaja, da je bil Jamnik med u\xc4\x8denci doma\xc4\x8de latinske \xc5\xa1ole. V duhovnika je bil posve\xc4\x8den 1672, nato je bil od leta 1673 do 1675 kaplan v Gornjem Gradu in do aprila 1676 na Lovrencu na Pohorju, nato pa \xc5\xbeupnik v Ru\xc5\xa1ah kjer je bil zelo delaven. Dal je raz\xc5\xa1iriti in na novo opremiti cerkev, leta 1685 postaviti novo kaplanijo in 1689 novo \xc5\xbeupni\xc5\xa1\xc4\x8de, dal 1678 sredi vasi izkopati vodnjak, posebno skrb pa je namenil latinski \xc5\xa1oli, ki je pod njegovim vodstvom dosegla vi\xc5\xa1ek. Po vzoru jezuitskih \xc5\xa1olskih komedij je 1680 uvedel v ru\xc5\xa1ki latinski \xc5\xa1oli uprizarjanje verskih gledali\xc5\xa1kih iger, vsaj nekatere med njimi deloma tudi v slovenskem jeziku.\n_START_SECTION_\nRu\xc5\xa1ke verske igre\n_START_PARAGRAPH_\nRu\xc5\xa1ke verske igre so se izvajale od leta 1680 do 1722. Z igrami, katere so se izvajali doma\xc4\x8di igralci, u\xc4\x8denci latinske \xc5\xa1ole, na odru ob cerkvenem obzidju se je zaklju\xc4\x8dilo \xc5\xa1olsko leto, namenjene pa so bile predvsem romarjem na ru\xc5\xa1ko nedeljo (Ime Marijino), ko se je v Ru\xc5\xa1ah odvijal velik vsakoletni cerkveni shod, oziroma so se igrale tudi prej\xc5\xa1ni ve\xc4\x8der na tako imenovano ru\xc5\xa1ko soboto. Snov je bila verska, podana z moralno-pu\xc4\x8dno tendenco. Tudi o jeziku v katerem so se igre vr\xc5\xa1ile kronika mol\xc4\x8di; edino za deklamacijo\xc2\xa0\xc2\xbbDe Joviniano Imperatore mire correcto\xc2\xab\xc2\xa0in \xc5\xa1e za eno drugo deklamacijo izvajano 13. junija 1700 viri navajajo, da je bila na ru\xc5\xa1ko nedeljo govorjena v nem\xc5\xa1\xc4\x8dini, na ru\xc5\xa1ko soboto istega leta pa v slovenskem jeziku. Avtorja teksta sta bila benediktinca Siegfrid in Aegydius. Tako originalna teksta kot slovenska prevoda nista ohranjena, ker sta bila uni\xc4\x8dena, ko je \xc5\xbeupni\xc5\xa1\xc4\x8de pogorelo. Kdo je pisal tekste za vse ostale igre pa ni znano.'